Kinnitatud Tallinna

Õppenõustamisekeskuse direktori

12.09.2019.a. käskkirjaga nr 1-2/23

**Tallinna Õppenõustamiskeskuse töötasujuhend**

**1       ÜLDSÄTTED**

1.1    Tallinna Õppenõustamiskeskuse (edaspidi TÕNK) töötajatele palkade määramisel lähtutakse töölepingu seadusest, Vabariigi Valitsuse määrusest „Haridustöötajate tööaeg“, Tallinna Linnavolikogu määrustest munitsipaalharidusasutuste töötajate töötasustamise kohta, TÕNK direktori kehtestatud nõuetest, muudest asjakohastest õigusaktidest ning käesolevast töötasujuhendist.

1.2    TÕNK palgajuhendi koostamise korraldab direktor. Töötasujuhendi koostamisel ja muutmisel konsulteerib direktor keskuse töötajatega, et võimaldada töötajatel avaldada arvamust ja saada direktorilt põhjendatud vastuseid avaldatud arvamustele eesmärgiga jõuda töötasujuhendis kokkuleppele. TÕNK Töötasujuhend on avalikult kättesaadav asutuse veebilehel.

1.3    Töötajate palga kokku leppimisel arvestatakse asutusele tööjõukuludeks eraldatud vahendite suurusega.

1.4    Lühendatud tööaja kestus 7 tundi päevas ehk 35 tundi seitsmepäevase ajavahemiku jooksul kehtib järgmistel spetsialistide ametikohtadel: logopeed, eripedagoog, logopeed-ekspert, eripedagoog-ekspert.Teistel ametikohtadel 40 tundi nädalas.

**2       PALGA MAKSMINE**

2.1    Palga arvestusperiood on kalendrikuu. Palka arvestatakse ajavahemiku eest, mil töötaja täitis talle pandud ülesandeid. Kui töötajale on kehtestatud täistööajast lühem tööaeg, arvestatakse töötasu proportsionaalselt tööl oldud aja eest.

2.2    Palka makstakse üks kord kalendrikuus kooli töökorralduse reeglites määratud palgapäeval töötaja poolt osundatud pangakontole. Kui palgapäev langeb puhkepäevale, tehakse ülekanne sellele eelneval tööpäeval. Pangakonto muutmisest tuleb töötajal kirjalikku taasesitamist võimaldavas vormis teavitada kooli personalitöötajat.

2.3    Raamatupidaja väljastab meiliga töötajale teatise arvestatud palga, puhkusetasu ja neist tehtud kinnipidamiste, samuti tema eest arvestatud sotsiaalmaksu ja töötuskindlustusmaksu kohta. Töötajal on õigus saada selgitusi vahetult juhilt või personalitöötajalt.

**3       TÖÖTAJA PALK**

3.1    Palk on töötaja töölepingus kokkulepitud palgamäär, mis hõlmab kõigi töölepingus ja ametijuhendis kokkulepitud ülesannete täitmist ja ajakulu.

3.2    Töötaja tööülesannetes lepivad direktor ja töötaja kokku töölepingus ja selle lisaks olevas ametijuhendis. Tööülesannete kirjeldus on piisavalt selge ja arusaadav, et töötaja teaks, milliste ülesannete täitmist temalt oodatakse. Kokkulepitavad tööülesanded mahuvad kokkulepitud tööaega.

3.3    Direktor peab tagama töötajale töölepingus kokku lepitud töötingimused. Kokkulepitud töötingimusi, sh palgatingimusi, võib muuta ainult töötaja ja direktori kokkuleppel töölepingus.

3.4    Töötaja palk lepitakse töötaja ja TÕNK direktori vahel kokku töölepingus. Töötajatega palga kokku leppimisel arvestab TÕNK direktor töötaja kõiki kokku lepitud tööülesandeid, töökoormust, pädevusi, töötulemusi, kogemusi ja kvalifikatsiooni.

3.5    Direktor ja töötaja võivad alustada läbirääkimisi palgatingimuste muutmiseks, kui töötaja kvalifikatsioon on tõusnud, kui  kokkulepitud tööülesanded või töötulemused muutuvad võrreldes varasemaga.

3.6    Vabariigi Valitsuse määruses „Haridustöötajate tööaeg“ nimetatud ametikohtadel lepitakse palk kokku arvestades täistööaega 35 tundi nädalas, teistel töötajatel 40 tundi nädalas.

3.7 Spetsialistide, halduspersonali ja abipersonali töötasu võib olla kehtestatud määrast suurem juhul, kui eelarves ette nähtud vahendid seda võimaldavad. Palga kokku leppimisel peab TÕNK direktor palgamäära töötajale põhjendama.

**4       MUUD TASUD**

4.1    Lisatasu täiendava tööülesande täitmise eest makstakse töötajale tööülesande täitmise eest, mis ei ole määratletud tema töölepingus ja ametijuhendis. Täiendavate tööülesannete täitmises ja lisatasu suuruses lepivad TÕNK direktor ja töötaja kokku enne töö teostamise algust. Lisatasu täiendavate tööülesannete eest määrab TÕNK direktor kokkuleppel töötajaga ühekordse või tähtaegse lisatasuna (nt projektides osalemine, loomingulistes töögruppides osalemine, TÕNK dokumentatsiooni koostamine, mentorlus jne)

4.2    TÕNK eelarves töötasudeks ettenähtud summa piires ja rahaliste vahendite olemasolul võib direktor määrata järgmisi toetusi ja preemiaid:

1. **lapse sünnitoetus**( ühe lapse kohta )kuni 160 eurot. Lapse sünnitoetust makstakse sünnitunnistuse koopia ja  avalduse alusel.
2. **matusetoetus**(vanemate, abikaasa, laste surma korral )kuni 200 eurot

4.3     Rahaliste vahendite olemasolul võib direktor määrata ühekordseid preemiaid:

* väljapaistvate tööalaste saavutuste eest
* erakordse panuse eest ühekordses projektis
* arengu- ja hindamisvestluse põhjal

Preemia suuruse otsustab TÕNK direktor igal korral eraldi.

**5       PUHKUSETASU ARVESTAMINE JA MAKSMINE**

5.1  Puhkusetasu makstakse töötajale proportsionaalselt puhatud ajaga puhkuse kasutamise kuule järgneva kuu palgapäeval koos vastava arvestuskuu töötasuga. Juhul kui töötaja soovib saada puhkusetasu hiljemalt eelviimasel tööpäeval enne puhkuse algust, esitab ta tööandjale vähemalt 14 kalendripäeva enne puhkuse algust sellekohase avalduse.

5.2  Puhkusetasu kantakse töötaja pangakontole üle hiljemalt eelviimasel tööpäeval enne puhkuse algust või töötaja soovi korral puhkusele järgneval palgapäeval.

5.3  Õppepuhkuse tasu arvutatakse Vabariigi Valitsuse määrusega kehtestatud keskmise töötasu maksmise tingimuste ja korra alusel. Keskmise töötasu arvutamisel on aluseks õppepuhkuse alguse päevale eelneval kuuel kalendrikuul töötaja poolt teenitud töötasu. Õppepuhkuse tasu arvutamise aluseks olevat kalendripäevade arvu vähendatakse rahvus- ja riigipühade võrra.